KIRJALLINEN KYSYMYS E-3306/01 esittäjä(t): Jonas Sjöstedt (GUE/NGL) komissiolle. Koirien merkintää koskeva Ruotsin laki.



Virallinen lehti nro 229 E , 26/09/2002 s. 0011 - 0012



KIRJALLINEN KYSYMYS E-3306/01 esittäjä(t): Jonas Sjöstedt (GUE/NGL) komissiolle (28. marraskuuta 2001) Aihe: Koirien merkintää koskeva Ruotsin laki Vuodenvaihteessa 2000/2001 Ruotsissa tuli voimaan uusi koirien merkintää koskeva laki. Kysymys on siitä, ovatko tunnistusmerkintää ja rekisteröintiä koskevat vaatimukset asianmukaisia. Ruotsin lain mukaan poliisilla on oikeus ottaa huostaansa merkitsemättömät koirat, jos niiden pelätään aiheuttavan vaaraa ihmisille. Lokakuussa 2001 yli 58 000 koiranomistajaa oli kiirehtinyt eläinlääkärille saadakseen koiraansa tunnistusmerkinnän. Kansallisista teknisistä määräyksistä, jotka velvoittavat tietyllä tavalla tapahtuvaan merkintään tai rekisteröintiin, on kuitenkin ilmoitettava komissiolle. Tämän jälkeen komissio antaa hyväksyntänsä. Määräyksiä ei saa soveltaa ennen hyväksynnän saamista. Koska Ruotsin viranomaiset ja hallitus eivät olleet samaa mieltä siitä, edellyttävätkö koirien merkintää koskevat määräykset EU:n hyväksyntää vai eivät, määräykset välitettiin komissiolle vasta tammikuun 2001 alussa. Koska komissio käsittelee parhaillaan toista eläinten merkintään liittyvää ehdotusta, Ruotsin määräysten jäädyttäminen piteni ainakin 12 kuukauteen. Näin tämänhetkiseltä säädökseltä puutuu Ruotsin kauppakollegion mukaan oikeusvaikutus. Ruotsin hallitus katsoo kuitenkin, että koirien merkintää koskevaa lakia on sovellettava täysin jo nyt ja että koko ongelma perustuu komissiossa tapahtuneeseen väärinkäsitykseen. Katsooko komissio, että koirien merkintää koskevalla Ruotsin lailla on tällä hetkellä oikeusvaikutus ja että Ruotsin tuomioistuinten tulisi soveltaa sitä? David Byrnen komission puolesta antama vastaus (2. huhtikuuta 2002) Komissio ilmoittaa arvoisalle parlamentin jäsenelle, että Ruotsin hallitus tiedotti sille koirien merkintää ja rekisteröintiä koskevasta julkishallinnon määräysehdotuksesta 11. tammikuuta 2001 (ilmoitus 2001/5/S) ja sen täytäntöönpanomääräyksistä 12. tammikuuta 2001 (ilmoitus 2001/9/S). Komissio on antanut Euroopan parlamentille ja neuvostolle ehdotuksen asetukseksi lemmikkieläinten muuhun kuin kaupalliseen kuljettamiseen sovellettavista eläinten terveyttä koskevista vaatimuksista(1). Näin ollen kyseisiä Ruotsin hallituksen ehdotuksia on lykättävä teknisiä standardeja ja määräyksiä koskevien tietojen toimittamisessa noudatettavasta menettelystä 22. kesäkuuta 1998 annetun parlamentin ja neuvoston direktiivin 98/34/EY(2) 9 artiklan 4 kohdassa tarkoitetussa merkityksessä. Lykkäämisellä pyritään siihen, että ehdotukset, joista on ilmoitettu, eivät vaarantaisi yhteisön tasolla käynnistettyä lainsäädännön yhdenmukaistamista. Ruotsin viranomaisten oli tämän vuoksi lykättävä kyseisten tekstien hyväksymistä 11. päivään ja 14. päivään tammikuuta 2002. Koska työtä ei ollut yhteisön tasolla saatu päätökseen mainittuihin määräpäiviin mennessä, silloiset velvoitteet raukesivat ja Ruotsin viranomaiset saattoivat saattaa päätökseen kansallisella tasolla ne lainsäädäntötyöt, joiden toteutusta ne olivat lykänneet, ja hyväksyä tekniset määräykset. Komissio katsoo näin ollen, ettei Ruotsin hallitus saa hyväksyä kyseisiä ehdotuksia ennen viimeksi mainittuja päivämääriä, tai muuten se rikkoo yhteisön oikeuden mukaisia velvoitteitaan jättämällä noudattamatta direktiivissä 98/34/EY säädettyä menettelyä. (1) EYVL C 29 E, 30.1.2001. (2) EYVL L 204, 21.7.1998.